Document ID: 32004D0129

Komisijas Lēmums
(2004. gada 30. janvāris)
par dažu aktīvo vielu iekļaušanu Padomes Direktīvas 91/414/EEK I pielikumā un atļauju atsaukšanu šīs vielas saturošiem augu aizsardzības līdzekļiem
(izziņots ar dokumenta numuru C(2004) 152)
(Dokuments attiecas uz EEZ)
(2004/129/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1991. gada 15. jūlija Direktīvu 91/414/EEK par augu aizsardzības līdzekļu laišanu tirgū [1], kurā jaunākie grozījumi izdarīti ar Komisijas Direktīvu 2003/119/EK [2], un jo īpaši tās 8. panta 2. punkta ceturto daļu,
tā kā:
(1) Direktīvas 91/414/EEK 8. panta 2. punkts paredz, ka dalībvalsts 12 gadu laikā pēc minētās direktīvas izsludināšanas var atļaut laist tirgū augu aizsardzības līdzekļus, kuru sastāvā ir minētās direktīvas I pielikumā neuzskaitītās aktīvās vielas un kuri jau ir pieejami tirgū divus gadus pēc izsludināšanas dienas, kamēr darba programmā veic šo vielu pakāpenisku pārbaudi.
(2) Komisijas Regula (EK) Nr. 1112/2002 [3] nosaka sīki izstrādātus noteikumus, lai īstenotu ceturto posmu darba programmā, kura minēta Padomes Direktīvas 91/414/EEK 8. panta 2. punktā. Ceturtā posma aktīvās vielas, par kurām saistības sagatavot vajadzīgo dokumentāciju nav izziņotas, nav jāiekļauj Direktīvas 91/414/EEK I pielikumā, un dalībvalstīm ir jāatsauc visas atļaujas augu aizsardzības līdzekļiem, kas tādas aktīvās vielas satur. Šā lēmuma I pielikumā ir uzskaitītas aktīvās vielas, kas iekļautas minētajā kategorijā.
(3) Komisijas Regula (EK) Nr. 451/2002 [4] un Komisijas Regula (EK) Nr. 1490/2002 [5] paredz sīki izstrādātus noteikumus, lai īstenotu otro un trešo posmu darba programmā, kura minēta Padomes Direktīvas 91/414/EEK 8. panta 2. punktā. Aktīvās vielas, par kurām ir iesniegta pilnīga dokumentācija vai par kurām iesniedzēji ir paziņojuši, ka noteiktajā termiņā dokumentāciju neiesniegs, nav jāiekļauj Direktīvas 91/414/EEK I pielikumā, un dalībvalstīm ir jāatsauc visas atļaujas augu aizsardzības līdzekļiem, kas satur tādas aktīvās vielas. Šā lēmuma I pielikumā ir uzskaitītas aktīvās vielas, kas iekļautas minētajā kategorijā.
(4) Par dažām no minētajām aktīvajām vielām Komisija kopā ar dalībvalstu ekspertiem ir uzrādījusi un novērtējusi informāciju, kurā ir parādīts, ka attiecīgās vielas turpmāk lietot nav vajadzīgs. Tādos gadījumos ir jāparedz pagaidu pasākumi, lai veicinātu alternatīvu izveidošanu.
(5) Aktīvajām vielām, kurām paredzēts tikai īss iepriekšējā paziņojuma laika posms, lai tādas vielas saturošus augu aizsardzības līdzekļus izņemtu no apgrozības, ir saprātīgi esošo krājumu realizācijai, glabāšanai un izmantošanai paredzēt papildlaiku, ne ilgāku par 12 mēnešiem, lai esošos krājumus varētu izmantot ne ilgāk par vienu papildu audzēšanas sezonu. Gadījumos, kad ir paredzēts ilgāks iepriekšējā paziņojuma laika posms, attiecīgo laika posmu var samazināt, lai tas beigtos audzēšanas sezonas beigās.
(6) Šajā lēmumā paredzētie pasākumi ir saskaņā ar Pastāvīgās pārtikas aprites un dzīvnieku veselības komitejas atzinumu,
IR PIEŅĒMUSI ŠO LĒMUMU.
1. pants
Šajā lēmuma I pielikumā uzskaitītās aktīvās vielas neiekļauj Direktīvas 91/414/EEK I pielikumā.
2. pants
1. Dalībvalstis nodrošina, lai atļaujas augu aizsardzības līdzekļiem, kas satur šā lēmuma I pielikumā uzskaitītās aktīvās vielas, atsauktu, vēlākais, līdz 2004. gada 31. martam.
2. Atkāpjoties no 1. punkta, II pielikuma B ailē uzskaitītās dalībvalstis, vēlākais, līdz 2007. gada 30. jūnijam var saglabāt atļaujas augu aizsardzības līdzekļu, kas satur minētā pielikuma A ailē uzskaitītās vielas, izmantošanas veidiem, kas uzskaitīti minētā pielikuma C ailē, lai attiecīgajai vielai varētu izveidot efektīvu alternatīvu.
Dalībvalstis, kas izmanto punkta pirmajā daļā paredzēto atkāpi, nodrošina, lai būtu izpildīti šādi nosacījumi:
a) ilgstoša izmantošana ir pieņemama tikai tiktāl, ciktāl tā nevēlami neietekmē cilvēku vai dzīvnieku veselību un nepieņemami neietekmē vidi;
b) tādus augu aizsardzības līdzekļus, kas paliek tirgū pēc 2004. gada 31. marta, pārmarķē, lai tie atbilstu ierobežotas lietošanas nosacījumiem;
c) lai samazinātu iespējamo risku, piemēro visus lietderīgos riska samazināšanas pasākumus;
d) nopietni meklē šādu izmantošanas veidu alternatīvas.
3. Attiecīgās dalībvalstis, vēlākais, līdz 2004. gada 31. decembrim informē Komisiju par pasākumiem, kādi veikti 2. punkta piemērošanai, un jo īpaši par darbībām saskaņā ar a) līdz d) apakšpunktu.
3. pants
Papildu periodiem, ko dalībvalstis piešķir saskaņā ar Direktīvas 91/414/EEK 4. panta 6. punktu, jābūt iespējami īsiem.
Ja atļaujas saskaņā ar 2. panta 1. punktu atsauc līdz 2004. gada 31. martam, periods beidzas, vēlākais, 2004. gada 31. decembrī.
Ja atļaujas saskaņā ar 2. panta 2. punktu atsauc līdz 2007. gada 30. jūnijam, periods beidzas, vēlākais, 2007. gada 31. decembrī.
4. pants
Šis lēmums ir adresēts dalībvalstīm.
Briselē, 2004. gada 30. janvārī

Labels: 3
20
4
6